text: 87 må bøde for ikke at bruge sikkerhedssele
  09 marts 2011 kl. 09.53
  Tirsdag måtte ikke færre end 87 bilister op med pungen og betale en bøde for ikke at bruge sikkerheds-selen.
  Syd- og Sønderjyllands Politis færdselsafdeling og patruljer fra beredskabet arbejder fortsat i denne uge målrettet på kontroller af trafikanternes manglende brug af sikkerhedssele og ulovlige brug af mobiltelefoner. 
  I alt 114 rapporter blev optaget i følgende kategorier: 87 der ikke anvendte sikkerhedssele,  syv der anvendte håndholdt mobiltelefon under kørslen, to der ikke havde erhvervet kørekort og to, der blev noteret for at deres knallert kunne køre for stærkt.
  
  Flest springer selen over i de små byer
  Noget tyder på, at borgerne i de mindre byer er mindre tilbøjelige til at bruge selen. 
  I Skærbæk anvendte 34 ikke sikkerhedssele, i Oksbøl anvendte 22 ikke sikkerhedssele og i Nymindegab var det 16, der ikke spændte sikkerhedsselen , mens der i Esbjerg kun var 15, der ignorede selen.
  